b'\n_START_ARTICLE_\nRane\n_START_SECTION_\nZgodba\n_START_PARAGRAPH_\nUvod film opi\xc5\xa1e kot "posve\xc4\x8den generacijam, rojenim po Titu". Film sledi \xc5\xbeivljenju dveh najstnikov, Pinkija in \xc5\xa0vabe, ki odra\xc5\xa1\xc4\x8data v Novem Beogradu sredi obdobja jugoslovanskih vojn (1991\xe2\x80\x9396)._NEWLINE_Pinki se je rodil 4. maja 1980, na dan smrti Josipa Broza Tita, nenavadno ime pa mu je nadel o\xc4\x8de Stojan Mu\xc4\x8dibabi\xc4\x87, idealisti\xc4\x8den, impulziven in domoljuben oficir Jugoslovanske ljudske armade, globoko predan komunisti\xc4\x8dnim na\xc4\x8delom in Titu. O\xc4\x8detova prva izbira imena za prvorojenca je bila pravzaprav Tito, vendar se je ime ob\xc4\x8dinskim uradnikom v \xc4\x8dasu \xc5\xbealovanja zdelo neprimerno, zato mu je naposled izbral ime Pinki po partizanskem borcu. Pinkijevega najbolj\xc5\xa1ega prijatelja \xc5\xa0vabo vzgaja in pre\xc5\xbeivlja zgolj njegova babica, hrva\xc5\xa1ka Srbkinja, ki je v Srbijo prebegnila med drugo svetovno vojno zaradi usta\xc5\xa1kega preganjanja etni\xc4\x8dnih Srbov._NEWLINE_Oba de\xc4\x8dka, ki \xc5\xbeivita v blokovskem naselju v novobeograjski soseski Paviljoni, sta izredno nezrela, \xc4\x8deprav je Pinki nekoliko preudarnej\xc5\xa1i od \xc5\xa0vabe, ki je muhast, impulziven in nagnjen k izbruhom jeze. Fanta imata v soseski \xc5\xa1e enega prijatelja \xe2\x80\x93 Dijabolo, piflarja, \xc4\x8digar mama Lidija je znana in privla\xc4\x8dna televizijska voditeljica. \xc4\x8ceprav se dru\xc5\xbeita z njim, Pinki in \xc5\xa0vaba obi\xc4\x8dajno Dijabolo trpin\xc4\x8dita: nenehno ga izzivata in ob\xc4\x8dasno tudi pretepeta._NEWLINE_Zgodba se pri\xc4\x8dne v poznem poletju leta 1991, ko otroci opazujejo srbske sile (JLA in razne paravoja\xc5\xa1ke enote) na pohodu na Hrva\xc5\xa1ko, kjer divja bitka za Vukovar. Pinkijev o\xc4\x8de Stojan je besen na vojsko, ki ga je pred\xc4\x8dasno upokojila in je zaradi nje zamudil vojno. Dneve pre\xc5\xbeivlja pred televizorjem, spremljajo\xc4\x8d novice iz Vukovarja in navijajo\xc4\x8d za JLA. Namesto Tita si je bil za idola izbral Slobodana Milo\xc5\xa1evi\xc4\x87a in postal skrajen nacionalist; prav tako je postal izredno razdra\xc5\xbeljiv, zaradi \xc4\x8desar se s sosedi redno zapleta v prepire in zmerjanja na nacionalni osnovi. Za razliko od njega se Pinki ne meni za dogajanje v dr\xc5\xbeavi in dneve pre\xc5\xbeivlja ob nenehnem samozadovoljevanju._NEWLINE_V letih 1992 in 1993 je Srbija kaznovana z gospodarskimi sankcijami Zdru\xc5\xbeenih narodov, medtem ko se je vojna s Hrva\xc5\xa1ke raz\xc5\xa1irila \xc5\xa1e v Bosno. Pinki, \xc5\xa0vaba in Dijabola, ki so vstopili v zgodnja najstni\xc5\xa1ka leta, za\xc4\x8dno ob\xc4\x8dudovati soseda Kureta, ki vozi dober avto, redno hodi na roparske pohode v Nem\xc4\x8dijo in \xc5\xbeivi s ceneno gostilni\xc5\xa1ko pevko. Otroci so o\xc4\x8darani nad njegovim \xc5\xbeivljenjskim slogom ter so navdu\xc5\xa1eni, ko jih nekega dne povabi, naj mu pomagajo raztovoriti avtomobil, poln robe iz Nem\xc4\x8dije. Kure pravzaprav spodi Dijabolo in povabi le \xc5\xa0vabo, na \xc4\x8digar pro\xc5\xa1njo nato dovoli \xc5\xa1e Pinkiju, da se jima pridru\xc5\xbei._NEWLINE_Kot mnogo njunih vrstnikov tudi Pinki in \xc5\xa0vaba vstopita v svet kriminala pri \xc5\xa1tirinajstih letih, v postkomunisti\xc4\x8dni skupnosti v hipertranziciji, ki zaradi vojne in sankcij spominja na teater absurda. Njihovi vzorniki so znani beograjski gangsterji, ki gostujejo v oddajah Puls asfalta, v katerih Dijabolova mama Lidija iz kriminalcev napravlja medijske zvezde. Pinki in \xc5\xa0vaba sanjarita o tem, da bosta nekega dne gostovala v oddaji, in se trudita biti opa\xc5\xbeena z zlo\xc4\x8dinsko dejavnostjo. Potem ko si uspe\xc5\xa1no utrdita mesto v beograjskem podzemlju kot vplivna zlo\xc4\x8dinca in preprodajalca drog, njun vzpon v svetu zlo\xc4\x8dina prekine medsebojni konflikt, ko oba hkrati za\xc4\x8dneta razmerje z Lidijo. \xc5\xa0vaba petkrat ustreli Pinkija ter ga rani v roke, noge in prsi, torej v mesta, v katera naj bi bil pred 2000 leti ranjen Jezus. Pinki pre\xc5\xbeivi in potem ko pobegne iz bolni\xc5\xa1nice, pokli\xc4\x8de prijatelja, da bi sklenila premirje. Zakopavanje bojne sekire pa je ve\xc4\x8d kot okrutno, saj mora po nepisanem pravilu ranjeni svojemu prijatelju prizadejati pet identi\xc4\x8dnih ran, preden je lahko prijateljstvo ponovno vzpostavljeno._NEWLINE_Po treh strelih Pinki \xc5\xbeeli \xc5\xa0vabu prizanesti in mu odpustiti eno rano. Nenadoma ju prekine besni Dijabola, ki ju obsuje s streli, ker je \xc5\xa0vaba ubil njegovo mamo. V streljanju sta ubita tako \xc5\xa0vaba kot Dijabola; Pinki, ki ranjen le\xc5\xbei na tleh, film zaklju\xc4\x8di s trditvijo, da mu je od vsega v \xc5\xbeivljenju \xc5\xbeal zgolj tega, da ni uspel videti tujine, in da je "pri\xc5\xa1el skozi bolje od vas".\n_START_SECTION_\nProdukcija\n_START_PARAGRAPH_\nPo uspehu svojega prej\xc5\xa1njega filma Lepe vasi lepo gorijo leta 1996 se je re\xc5\xbeiser Dragojevi\xc4\x87 pripravljal na odhod v Hollywood. Medtem je imel doma \xc5\xbee dve zamisli za film \xe2\x80\x93 epsko zgodbo iz 1. svetovne vojne (Sveti Jurij ubija zmaja) in manj\xc5\xa1i film, zasnovan na novicah o dveh beograjskih najstni\xc5\xa1kih kriminalcih. Za oba filma je njegova produkcijska hi\xc5\xa1a, Cobra film (v lasti bratov Bjelogrli\xc4\x87, Gorana in Dragana), \xc5\xbeelela, da ju posname \xc5\xa1e pred morebitnim odhodom v Ameriko. Naposled se je Dragojevi\xc4\x87, potem ko naj bi bil v Hollywoodu dele\xc5\xbeen ponudb "odvratnih" scenarijev, odlo\xc4\x8dil, da ostane v Srbiji in posname manj\xc5\xa1ega od zami\xc5\xa1ljenih filmov._NEWLINE_Zgodba temelji na resni\xc4\x8dnih dogodkih, predstavljenih v epizodi oddaje Traga\xc4\x8d, o Mirku "Be\xc5\xa1i" Be\xc5\xa1evi\xc4\x87u in Marku "Kamenom" Pejkovi\xc4\x87u \xe2\x80\x94 dveh beograjskih pubertetni\xc5\xa1kih zlo\xc4\x8dincih, ki sta za\xc4\x8dela kot prijatelja in se kasneje obrnila drug proti drugemu. V navalu jeze je eden od njiju petkrat ustrelil drugega, vendar je ranjenec pre\xc5\xbeivel in si opomogel. Kasneje je v \xc5\xbeelji "obnoviti" prijateljstvo strelec ponudil prijatelju, naj mu vrne pet strelov v ista mesta. \xc5\xbdrtev je ponudbo sprejela in napadalcu prizadejala pet strelov, preden sta nadaljevala prijateljstvo. Dragojevi\xc4\x87 naj bi za zgodbo izvedel od prijateljev in se med pisanjem scenarija namerno izogibal novici o dogodku, saj ni \xc5\xbeelel, da bi resni\xc4\x8dni potek dogodkov kakorkoli vplival na izdelek. Ko si je po dokon\xc4\x8danju filma kon\xc4\x8dno ogledal epizodo, je Dragojevi\xc4\x87 dejal, da je bil osupel nad podobnostmi med paroma najstnikov._NEWLINE_Dragojevi\xc4\x87 je za glavno vlogo Pinkija med 5000 kandidati izbral Du\xc5\xa1ana Peki\xc4\x87a, pri \xc4\x8digar ozadju je opazil podobnosti z likom Pinkija. Film je bil Peki\xc4\x87eva prva in edina vloga, saj je umrl leta 2000._NEWLINE_Snemanje se je za\xc4\x8delo jeseni 1997 in je trajalo 78 dni.\n_START_SECTION_\nIzid in odzivi\n_START_PARAGRAPH_\nFilm je re\xc5\xbeiser Sr\xc4\x91an Dragojevi\xc4\x87 pospremil z izjavo, v kateri je pojasnil svojo osebno \xc5\xbeeljo znova upodobiti temo jugoslovanskih vojn, tokrat iz zornega kota tistih, ki so dogajanje spremljali iz ozadja dogajanja. V njej je neposredno obto\xc5\xbeil Milo\xc5\xa1evi\xc4\x87evo vlado, da srbsko mladino sili odra\xc5\xa1\xc4\x8dati v dr\xc5\xbeavi, preplavljeni z valom primitivizma in nacionalizma, tiste, ki so v \xc4\x8dasu uni\xc4\x8devanja Vukovarja in Sarajeva pre\xc5\xbeivljali puberteto, pa ozna\xc4\x8dil za \xc5\xbertve, katerih rane se ne bodo nikoli zacelile: "To je zgodba o mladih kriminalcih, za katera verjamem, da imata moralno pravico do nasilja in tudi ubijanja, kljub politi\xc4\x8dni nesprejemljivosti te ideje. Brez\xc4\x8dutna dru\xc5\xbeba in totalitaristi\xc4\x8den srbski re\xc5\xbeim sta iz tiso\xc4\x8derih srbskih najstnikov napravila brez\xc4\x8dutne in nevarne ubijalske stroje, katerih glavne \xc5\xbertve so ironi\xc4\x8dno oni sami."_NEWLINE_Film je bil izdan v ZR Jugoslaviji (Srbiji in \xc4\x8crni gori) maja 1998, kjer je postal kinematografska uspe\xc5\xa1nica s preko 450 000 prodanimi vstopnicami, kljub temu da je njegovo promocijo v dr\xc5\xbeavi mo\xc4\x8dno zavirala vlada, ki ni dovolila ogla\xc5\xa1evati filma na dr\xc5\xbeavni televiziji RTS (katere generalni direktor je bil tedaj Dragoljub Milanovi\xc4\x87). Oblasti ni ugajala bedna upodobitev dr\xc5\xbeave v filmu. Producent filma Dragan Bjelogrli\xc4\x87 je ve\xc4\x8dkrat zatrdil, da so bile oblasti besne predvsem zato, ker so protidr\xc5\xbeavne filme proizvajali z dr\xc5\xbeavnim denarjem._NEWLINE_Aprila 1999 se je za\xc4\x8delo uprizarjanje filma na Hrva\xc5\xa1kem, s \xc4\x8dimer so Rane postale prvi srbski film, distribuiran v povojni hrva\xc5\xa1ki dr\xc5\xbeavi. Druga posebnost hrva\xc5\xa1ke izdaje je bila, da je bil film opremljen s hrva\xc5\xa1kimi podnapisi. Prevod filma, vklju\xc4\x8dno z naslovom, spremenjenim iz Rane v Ozljede, je postal predmet mnogih kritik in posmeha. Film je v kinematografih vseeno postal uspe\xc5\xa1nica, saj je bilo na Hrva\xc5\xa1kem prodanih okoli 42 000 vstopnic._NEWLINE_Februarja 2012 je ob pregledu igralske kariere Bjelogrli\xc4\x87 razkril, da mu je bila vloga Kureta ena najljub\xc5\xa1ih, vendar misli, da bi jo bil "lahko odigral tudi bolje".'